**Ο ΚΟΑ συγχαίρει την ΚΟΚ για την ανάληψη ομίλου**

**του Ευρωμπάσκετ 2025**

Ο Κυπριακός Οργανισμός Αθλητισμού συγχαίρει θερμά την Κυπριακή Ομοσπονδία Καλαθόσφαιρας για την ανάληψη από την FIBA της διοργάνωσης στην Κύπρο ενός ομίλου για το Ευρωμπάσκετ 2025.

Είναι μια τεράστια διεθνής επιτυχία για την κυπριακή καλαθόσφαιρα και για τον κυπριακό αθλητισμό γενικότερα. Η ανακοίνωση της ανάληψης έγινε σε εκδήλωση της FIBA στο Μόναχο, με την κυπριακή αποστολή να πλέει σε πελάγη ευτυχίας για το χαρμόσυνο γεγονός για τον αθλητισμό μας. Είναι ένα γεγονός που θα δώσει ένα μεγάλο κίνητρο για περαιτέρω ανάπτυξη του μπάσκετ στην Κύπρο, αλλά και του κυπριακού αθλητισμού γενικότερα.

Ο ΚΟΑ στήριξε με θέρμη την ΚΟΚ για την υποψηφιότητα αυτή. Από την πρώτη στιγμή στάθηκε έμπρακτα κοντά στην Ομοσπονδία. Ο Πρόεδρος του Οργανισμού Ανδρέας Μιχαηλίδης ήταν παρών στη διάσκεψη Τύπου της ΚΟΚ για την παρουσίαση της υποψηφιότητας και στον χαιρετισμό του δήλωσε με τον πιο επίσημο τρόπο τη στήριξη του ΚΟΑ. Επίσης η Γενική Διευθύντρια του Οργανισμού Μαίρη Παπαμιλτιάδη συμμετείχε στην ομάδα εργασίας για την υποψηφιότητα, ενώ η κ. Παπαμιλτιάδη μαζί με τον Αντιπρόεδρο του ΚΟΑ Κωστάκη Κουκκουλλή, συμμετείχαν στην αποστολή και παρευρέθηκαν στην εκδήλωση στο Μόναχο, δηλώνοντας και πάλι τη σταθερή στήριξη τους.